Talle sangers ondersteun Steve ná Ghoema-besluitSteve Hofmeyr Talle sangers het vir Steve Hofmeyr in die bres getree nadat die musiekvideo van “Die Land” van die benoemingslys van die Ghoema-musiektoekennings verwyder is. Van die sangers het ook aangedui dat hulle nie vanaand die toekenningsgeleentheid sal bywoon nie. Die sanger Jay, een van die kunstenaars wat saam met Hofmeyr “Die Land” sing, het in sy aanvanklike reaksie gesê: “Dit is so belaglik! My bek hang oop … Bye bye, Ghoemas. Vaar je wel.” Hy het ook aangedui dat hy nie die toekenningsgeleentheid sal bywoon nie. “Die toekennings is nou vir ewig gekwes. My vorige Ghoemas gaan nou almal asblik toe. Dit is nie eens meer goed genoeg om die deur oop te hou nie,” het die sanger gesê. Bobby van Jaarsveld en Bok van Blerk, wat albei ook saam met Hofmeyr en Jay “Die Land” sing, het ook gesê hulle sal nie die geleentheid bywoon nie. “As ons musiek nie welkom is daar nie, is ons ook seker nie welkom nie. Raak moeg om stil te bly terwyl hulle ons boelie,” het Van Jaarsveld gesê. Van Blerk het op sy beurt die besluit om die video se nominasie te onttrek as “baie hartseer” beskryf. “Ek gaan definitief nie by die Ghoemas gesien word nie,” het hy laat hoor. Corlea Botha het gesê sy is teleurgesteld oor die belaglike besluit terwyl Dewald Wasserfall bevestig het dat hy ook nie die toekenningsgeleentheid sal bywoon nie. Jay du Plessis (Foto: Facebook) Bok Radio het Dinsdagaand aangekondig dat hy sy betrokkenheid by vanjaar se kykNET Ghoema-musiektoekennings onttrek. Maroela Media het vroeër berig MultiChoice het versoek dat die video onttrek word weens Hofmeyr se deelname daaraan. MultiChoice het gedreig om sy borgskap van dié geleentheid te beëindig indien die musiekvideo nie onttrek word nie. Joe Heshu, MultiChoice se groepshoof vir korporatiewe bestuur, het die versoek skriftelik aan die organiseerders van die Ghoema-musiektoekennings, die Ghoema Musiek Trust, gerig. Heidi Edeling, hoof‑ uitvoerende beampte van die Ghoemas, het gesê daar is toe by wyse van ŉ demokratiese stemproses besluit dat “Die Land” se musiekvideo aan die benoemings onttrek word. Arnold Coleske van Coleske Artists het die Ghoema Musiek Trust se besluit om wel die video te onttrek as “ŉ klap in die gesig van kunste, vryheid van uitdrukking én vir die bevordering van Afrikaans” bestempel. Edeling het alle verdere navrae na kykNET verwys. ŉ Woordvoerder van kykNET het egter navrae na Joe Heshu van MultiChoice verwys. Maroela Media het navrae aan Heshu gerig en wag op terugvoer.